CELEX: 62007TN0374
Language: el
Date: 2007-09-22 00:00:00
Title: Υπόθεση T-374/07: Προσφυγή της 22ας Σεπτεμβρίου 2007 — Παχτίτης κατά Επιτροπής και ΕΥΕΠ

24.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 283/37
            
         Προσφυγή της 22ας Σεπτεμβρίου 2007 — Παχτίτης κατά Επιτροπής και ΕΥΕΠ
   (Υπόθεση T-374/07)
   (2007/C 283/68)
   Γλώσσα διαδικασίας: η ελληνική
   Διάδικοι
   
      Προσφεύγων: Δημήτριος Παχτίτης (Αθήνα, Ελλάδα) (Π. Γιαταγαντζίδης, Β. Νιάγκου: δικηγόροι)
   
      Καθών: Επιτροπή των Ευρωπαϊκών Κοινοτήτων και Ευρωπαϊκή Υπηρεσία Επιλογής Προσωπικού
   Αιτήματα του προσφεύγοντος
   
               —
            
            
               Να ακυρωθεί η από 27 Ιουνίου 2007 απόφαση της ΕΥΕΠ και η τεκμαιρόμενη σιωπηρή άρνησή της στην από 10 Ιουλίου 2007 επιβεβαιωτική αίτηση του προσφεύγοντος, που αφορούν στο δικαίωμά του για πρόσβαση σε έγγραφα της ΕΥΕΠ·
            
         
               —
            
            
               να διαταχθεί η ΕΥΕΠ να του προσκομίσει (ι) ένα ακριβές αντίγραφο των ερωτήσεων που του υποβλήθηκαν και των απαντήσεων που έδωσε και στις δύο προκαταρκτικές δοκιμασίες, α) και β), συμμετοχής του στο γενικό διαγωνισμό EPSO/AD/77/06 (EE C 277 A, σ. 1), για την κατάρτιση εφεδρικού πίνακα προσλήψεων στα ευρωπαϊκά θεσμικά όργανα γλωσσομαθών υπαλλήλων διοίκησης, βαθμού ΑD5, ελληνικής γλώσσας, στον τομέα της μετάφρασης, καθώς και (ιι) ένα ακριβές αντίγραφο της κατάστασης με τις σωστές απαντήσεις των ανωτέρω προκαταρκτικών δοκιμασιών στις οποίες έλαβε μέρος·
            
         
               —
            
            
               να καταδικαστεί η ΕΥΠΕ στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων ισχυρίζεται ότι η άρνηση της Ευρωπαϊκής Υπηρεσίας Επιλογής Προσωπικού (αναφερόμενη παρακάτω ως «ΕΥΠΕ») να του χορηγήσει ακριβές αντίγραφο των ερωτήσεων που του υποβλήθηκαν και των απαντήσεων που έδωσε στις δύο προκαταρκτικές δοκιμασίες, α) και β), συμμετοχής του στο γενικό διαγωνισμό EPSO/AD/77/06 (EE C 277 A, σ. 1) καθώς και ακριβές αντίγραφο της κατάστασης με τις σωστές απαντήσεις των ανωτέρω προκαταρκτικών δοκιμασιών στις οποίες έλαβε μέρος, αποτελεί αδικαιολόγητη και παράνομη απόφαση, δεδομένου του ότι αντιτίθεται στο δικαίωμα πρόσβασης στα έγγραφα των Ευρωπαϊκών θεσμικών οργάνων, βάσει του άρθρου 255 ΕΚ και των άρθρων 2 και 4 του Κανονισμού ΕΚ αριθ. 1049/2001 (1), παρουσιάζει έντονες ασάφειες ως προς την αιτιολογία της και παραβιάζει το άρθρο 253 ΕΚ. Παράλληλα, σύμφωνα με τον προσφεύγοντα, η άρνηση της ΕΥΠΕ να του προσκομίσει τα εν λόγω έγγραφα, έρχεται σε αντίθεση με τις αρχές της διαφάνειας, της χρηστής διοίκησης, της ασφάλειας δικαίου και της προστατευόμενης εμπιστοσύνης του διοικουμένου.
   
      (1)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).